Ikawalong Aralin: INIHAHAYAG SA ATIN NG DIYOS ANG TUNGKOL SA BAUTISMO

Natutunan natin sa ikapitong aralin na walang sinumang makapananampalataya kay Jesus ayon sa kanyang sariling kalakasan at karunungan. Ang Espiritu Santo ang siyang kumikilos upang dalhin sa pananampalataya ang sinumang tao at ang ginagamit niyang pamamaraan upang gawin ito ay ang Salita ng Diyos. Bukod dito, mayroon pang ibang mga pamamaraang ginagamit ang Espiritu Santo. Sa araling ito ay ating pag-aaralan ang isa sa mga ito - ang Bautismo.

Ang Bautismo at ang Hapunan ng Panginoon ay mga pamamaraang ginagamit ng Espiritu Santo upang makipag-ugnayan sa atin. Ang salitang “sakramento” ay ginagamit upang tukuyin ang dalawang gawaing ito. Ano ang sakramento?

Ang sakramento ay isang banal na gawain na nagtataglay ng mga sumusunod na katangian:

1. **Itinatag ito ni Jesus.**
2. **Gumagamit ito ng nakikitang sakap na kalakip ang Salita ng Diyos, at**
3. **Nagkakaloob ito ng kapatawaran ng kasalanan.**

Ang salitang “sakramento” ay hindi matatagpuan sa Biblia; ito ay salitang ginamit upang tukuyin ang banal na mga gawaing ito na matatagpuan sa Biblia. Ang Iglesiang Cristiano, sa paglipas ng panahon, ay nagsasagawa rin ng iba pang mga gawain, ritwal, o mga seremonya (kumpirmasyon/kumpil, kasal, atbp.) na mayroong mabuting layunin, ngunit hindi maaaring ipantay ang mga ito sa dalawang sakramentong nabanggit.

Ano ang bautismo?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Juan 3: 5 "Sagot naman ni Jesus, Pakatandaan mo: malibang ang isang tao ay ipanganak sa pamamagitan ng tubig at ng Espiritu, hindi ito makakapasok sa kaharian ng Diyos."****Mateo 28: 19 "Kaya't habang kayo'y humahayo, gawin ninyong alagad ko ang mga tao sa lahat ng bansa. Bautismuhan ninyo sila sa pangalan ng Ama, at ng Anak, at ng Espiritu Santo."** | **Ang Bautismo ay espiritual na paglilinis gamit ang tubig na kalakip ang Salita ng Diyos. Sa pamamagitan nito ay kumikilos ang Espiritu Santo. Iniutos ito ni Jesus.** |

Hindi inilalarawan o iniuutos ng Biblia kung ano ang pamamaraang gagamitin sa pagbabautismo. Sinasabi lamang nito sa atin ang paggamit ng tubig sa pangalan ng Ama, at ng Anak, at ng Espiritu Santo. Ang salitang Griyego na isinalin bilang "bautismo" ay maaaring mangahulugang wisikan, hugasan, buhusan, o ilubog. Ang paniniwalang ang tanging tamang paraan lamang ng pagbabautismo ay paglulubog sa tubig ay hindi nabuo hanggang noong 1600's. Ang mga larawan sa mga nitso o libingan mula 165 AD ay nagpapakita ng pagbabautismo sa pamamagitan ng pagbubuhos ng tubig sa ulo.

Dapat din nating tandaan na ang utos na ito ay ibinigay para sa lahat ng mga Cristiano, hindi lamang sa mga pastor. Bagamat ang pagbabautismo ay karaniwang ginagawa ng isang pastor, maaari itong isagawa ng kahit sinong Cristiano sa isang tinatawag na "emergency situation".

Anu-ano ang mga pagpapalang ipinagkakaloob sa atin ng Espiritu Santo sa pamamagitan ng bautismo?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Gawa 2: 38, 39 "Sumagot si Pedro, "Pagsisihan ninyo't talikuran ang inyong mga kasalanan at magpabautismo kayo sa pangalan ni Jesu-Cristo upang kayo'y patawarin; at ipagkakaloob sa inyo ang Espiritu Santo. Sapagkat ang pangako ay para sa inyo at sa inyong mga anak, at sa lahat ng nasa malayo, sa bawat taong tatawagin ng ating Panginoong Diyos."** | **Sa pamamagitan ng bautismo, pinatatawad niya ako sa aking mga kasalanan.** |
| **Tito 3: 5 "...iniligtas niya tayo, hindi dahil sa ating mabubuting gawa kundi dahil sa kanyang habag sa atin. Tayo'y ipinanganak na muli sa pamamagitan ng tubig at tayo rin ay binago ng Espiritu Santo."** | **Sa pamamagitan ng bautismo, pinagkakalooban niya ako ng bagong kapanganakan, isang bagong buhay na kung saan ay malaya akong nakapaglilingkod sa kanya.** |
| **1 Pedro 3: 20-22 "Sila ang mga espiritung ayaw sumunod nang sila'y matiyagang hinihintay ng Diyos noong panahon ni Noe, samantalang ginagawa nito ang malaking barko. Iilang tao, walo lamang, ang nakaligtas sa baha. Ang tubig ay larawan ng bautismong nagliligtas sa inyo ngayon. Ang bautismo ay hindi paglilinis ng dumi ng** | **Sa pamamagitan ng bautismo, inililigtas niya ako.****Pansinin na bagamat ang bautismo ay nakapagliligtas sa pamamagitan ng pagkakaloob ng pananampalataya sa puso ng mga binabautismuhan, hindi ang kawalan ng bautismo ang nagpapahamak sa isang tao** |

|  |  |
| --- | --- |
| **katawan kundi isang pangako sa Diyos buhat sa isang malinis na budhi. Inililigtas kayo ng bautismo sa pamamagitan ng muling pagkabuhay ni Jesu-Cristo, na umakyat sa langit at ngayo'y nasa kanan ng Diyos. Naghahari siya roon sa mga anghel at sa mga kapangyarihan sa langit."** | **- ang nagpapahamak sa isang makasalanan ay ang hindi pananampalataya kay Jesus.** |
| **Marcos 16: 16 "Ang sinumang sumampalataya at mabautismuhan ay maliligtas, ngunit ang ayaw sumampalataya ay paparusahan."** |  |

Itinuturing ng iba ang bautismo bilang isa lamang simbolo - isang bagay na ginagawa natin upang ipakita ang ating pagsunod sa utos ng Diyos. Bagamat totoo na iniutos ng Diyos ang bautismo, hindi ito isang bagay na ginagawa natin para sa Diyos, kundi isa itong kaloob ng Diyos sa atin. Ayon sa pangako ng Diyos ang bautismo ay nagkakaloob sa atin ng kapatawaran ng ating mga kasalanan, bagong buhay, at kaligtasan.

Isang beses lamang ang bautismo sa bawat isang tao, ngunit anong kaaliwan ang hatid sa atin nito sa bawat araw?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Gawa 2: 38-39 "Sumagot si Pedro,** | **Ang bautismo ay nagbibigay sa atin ng** |
| **"Pagsisihan ninyo't talikuran ang inyong mga** | **kaaliwan sa bawat araw yamang nalalaman** |
| **kasalanan at magpabautismo kayo sa** | **natin na ang ating mga kasalanan ay** |
| **pangalan ni Jesu-Cristo upang kayo'y** | **napatawad na at ang Espiritu Santo ay** |
| **patawarin; at ipagkakaloob sa inyo ang** | **nananahan sa atin.** |
| **Espiritu Santo. Sapagkat ang pangako ay** |  |
| **para sa inyo at sa inyong mga anak, at sa** |  |
| **lahat ng nasa malayo, sa bawat taong** |  |
| **tatawagin ng ating Panginoong Diyos."** |  |
| **Roma 6: 1-4 "Ano ngayon ang sasabihin** | **Ang bautismo ay nagbibigay sa atin ng** |
| **natin? Patuloy ba tayong magkakasala** | **kaaliwan sa bawat araw yamang nalalaman** |
| **upang sumagana sa atin ang** | **natin na kaya nating labanan ang kasalanan.** |
| **kagandahang-loob ng Diyos? Hinding-hindi!** |  |
| **Tayo'y patay na sa kasalanan, paano pa tayo** |  |
| **mamumuhay sa pagkakasala? Hindi ba ninyo** |  |
| **alam na tayong lahat na nabautismuhan kay** |  |

|  |  |
| --- | --- |
| **Cristo Jesus ay nabautismuhan sa kanyang kamatayan? Samakatuwid, tayo'y namatay na at nalibing na kasama niya sa pamamagitan ng bautismo upang kung paanong binuhay muli si Cristo sa pamamagitan ng dakilang kapangyarihan ng Ama, tayo rin ay magkaroon ng panibagong buhay."** |  |
| **1 Pedro 3: 21 "Ang tubig ay larawan ng bautismong nagliligtas sa inyo ngayon. Ang bautismo ay hindi paglilinis ng dumi ng katawan kundi isang pangako sa Diyos buhat sa isang malinis na budhi. Inililigtas kayo ng bautismo sa pamamagitan ng muling pagkabuhay ni Jesu-Cristo..."** | **Ang bautismo ay nagbibigay sa atin ng kaaliwan sa bawat araw yamang nalalaman natin na tayo ay ligtas na.** |

Pangkaraniwan na bago bautismuhan ang isang tao siya muna ay tinuturuan. Kung magkagayon, isa sa mga madalas na itanong ay, "Dapat bang bautismuhan ang mga sanggol?"

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Gawa 2: 38-39 "Sumagot si Pedro,** | **Ang biyaya ng Diyos na hatid ng bautismo ay** |
| **"Pagsisihan ninyo't talikuran ang inyong mga** | **hindi lamang para sa mga matatanda kundi** |
| **kasalanan at magpabautismo kayo sa** | **para rin sa mga bata.** |
| **pangalan ni Jesu-Cristo upang kayo'y** |  |
| **patawarin; at ipagkakaloob sa inyo ang** |  |
| **Espiritu Santo. Sapagkat ang pangako ay** |  |
| **para sa inyo at sa inyong mga anak, at sa** |  |
| **lahat ng nasa malayo, sa bawat taong** |  |
| **tatawagin ng ating Panginoong Diyos."** |  |
| **Awit 51: 5 "Ako'y masama na buhat nang** | **Ang mga sanggol ay ipinanganak na** |
| **isilang, makasalanan na nang ako'y iluwal."** | **makasalanan at nangangailangan ng** |
|  | **kapatawaran.** |

|  |  |
| --- | --- |
| **Lucas 18: 15-17 "Inilalapit ng mga tao kay Jesus pati ang kanilang mga sanggol upang hilinging ipatong niya sa mga ito ang kanyang kamay. Nang ito'y makita ng mga alagad, pinagalitan nila ang mga tao. Ngunit tinawag ni Jesus ang mga alagad at sinabihang, "Hayaan ninyong lumapit sa akin ang mga bata. Huwag ninyo silang pagbawalan sapagkat ang mga katulad nila ang mapapabilang sa kaharian ng Diyos. Tandaan ninyo: ang sinumang hindi tumatanggap sa paghahari ng Diyos gaya ng isang bata ay hinding-hindi paghaharian ng Diyos."** | **Ang mga sanggol ay maaari ring manampalataya.** |
| **Mateo 28: 19 "Kaya't habang kayo'y humahayo, gawin ninyong alagad ko ang mga tao sa lahat ng bansa. Bautismuhan ninyo sila sa pangalan ng Ama, at ng Anak, at ng Espiritu Santo."** | **Ang mga sanggol ay kasama sa "lahat ng mga bansa".** |
| **Galacia 3: 26,27 "Dahil sa inyong pananalig kay Cristo Jesus, kayong lahat ay anak ng Diyos. Ang buhay mismo ni Cristo ang isinuot sa inyo na parang damit nang kayo'y mabautismuhan sa kanya."** | **Ang mga sanggol ay pinapaging-anak ng Diyos sa pamamagitan ng bautismo.** |

**Ang kaugalian ng pagbabautismo sa mga sanggol ay hindi bago. Pinatototohanan ito ng kasaysayan ng Iglesyang Cristiano:**

**Ayon kay Origen (185 A.D.) ang pagbabautismo ng mga sanggol ay naisalin mula pa sa mga alagad.**

**Ayon kay San Agustin (385 A.D.) wala siyang nakilala na naniniwala sa Biblia bilang Salita ng Diyos na hindi rin naniniwala sa pagbabautismo ng mga sanggol.**

**Maraming mga inskripsiyon o sulat na nakita sa mga puntod o libingan na kung saan ang petsa ng kanilang kapanganakan at bautismo ay ilang araw lang o ilang buwan ang pagitan.Walang kumukuwestiyon sa pagbabautismo ng mga sanggol hanggang noong 1600's.**

**Sa madaling sabi, ang responsibilidad ng pagpapatunay na hindi dapat bautismuhan ang mga sanggol ay nasa panig ng mga tumututol dito.**

**Ang bautismo ay hindi lamang isang simbolo. Ito ay isang dakilang kaloob ng Diyos na mayroong kapangyarihang magligtas, hindi lamang sa mga matatanda, kundi sa mga sanggol at mga bata rin. Ang bautismo ay nagsisilbi ring paalala sa bawat araw tungkol pag-ibig ng Diyos sa atin at sa kapatawarang ipinangako niya sa lahat ng mga nagtitiwala kay Jesu-Cristo bilang kanilang Tagapagligtas.**

**Maikling Pagsusulit:**

1. **Ano ang sakramento?**
	1. **Isang simbolikong ritwal na isinasagawa bilang pagbibigay-diin sa isang espirituwal na katotohanan.**
	2. **Isang simbolikong ritwal na iniutos ng Diyos upang ating ipakita ang ating pagsunod sa kanya.**
	3. **Isang banal na gawain na itinatag ni Jesus, gumagamit ng nakikitang sangkap o bagay na nakaugnay sa Salita ng Diyos, at nagkakaloob ng kapatawaran ng kasalanan.**
2. **Tama O Mali. Dahil ang mga pagbabautismo noong unang siglo ay malamang na ginagawa sa mga ilog o sapa, lahat ng pagbabautismo ngayon ay dapat na sa paraan ng paglulubog sa tubig.**
	1. **Tama.**
	2. **Mali.**
3. **Tama O Mali. May bisa lamang ang bautismo kung ito ay isinagawa ng isang pastor.**
	1. **Tama.**
	2. **Mali.**
4. **Tama O Mali. Hindi dapat bautismuhan ang mga sanggol o bata, liban na lamang kung sumapit na sila sa edad na kaya na nilang maunawaan ang ibig sabihin ng bautismo.**
	1. **Tama.**
	2. **Mali.**
5. **Tama O Mali. Dahil wala namang tala sa Biblia tungkol sa pagbabautismo ng sanggol o bata, hindi sila nararapat na bautismuhan.**
	1. **Tama.**
	2. **Mali.**
6. **Tama O Mali. Hindi maliligtas ang sinumang hindi nabautismuhan.**
	1. **Tama.**
	2. **Mali.**
7. **Tama O Mali. Walang epekto sa ating buhay sa araw-araw ang bautismo yamang ito ay ginawa minsan lamang.**
	1. **Tama.**
	2. **Mali.**